Άγιος Κήρυκος, 10/12/2017

Αγαπητοί γονείς,

Τη στιγμή που η κυβέρνηση ΣΥΡΙΖΑ-ΑΝΕΛ εντείνει την επίθεσή στις ζωές μας με νέα μέτρα στα πλαίσια της 3η αξιολόγησης (βλ. χτύπημα στα συνδικαλιστικά δικαιώματα, ιδιωτικοποιήσεις, νέες μειώσεις συντάξεων κ.ά.) συνεχίζει να «εμπαίζει» με την Προσχολική Αγωγή. **Όχι απλά δεν έχει πάρει ούτε ένα μέτρο για τη θεσμοθέτηση της 2χρονης υποχρεωτικής Προσχολικής Αγωγής, αντιθέτως, διαμορφώνει ένα ασφυκτικό πλαίσιο για το Νηπιαγωγείο, όπως και για όλη την εκπαίδευση.**

Ορίζει υποχρεωτικότητα μόνο για Νήπια, προχώρησε στον διπλασιασμό από 7 σε 14 παιδιά ως ελάχιστο αριθμό για λειτουργία νηπιαγωγείου, έθεσε νέους περιορισμούς στο Ολοήμερο, προχώρησε σε αύξηση ωραρίου, θεσμοθέτησε τις μετακινήσεις μαθητών, 25αρια τμήματα, ακατάλληλα κτήρια κ.ά. Ταυτόχρονα στους Δημοτικούς Παιδικούς Σταθμούς το 60% των εργαζομένων προσλαμβάνεται με κάθε είδους συμβάσεις με ημερομηνία λήξης, οι νεαρές λαϊκές οικογένειες αγκομαχάνε κάθε χρόνο να βρουν θέση για τα παιδιά τους, πληρώνοντας τροφεία στους δημοτικούς παιδικούς σταθμούς, που η χρηματοδότησή τους συναρτάται κατά κύριο λόγο από το ΕΣΠΑ. Το 50% των παιδιών είναι έξω από κάθε δομή. Χτυπιέται το δικαίωμα στη μητρότητα και αυτό σε συνδυασμό με την οικονομική ανέχεια βάζει πρόσθετα εμπόδια στα νέα ζευγάρια.

**Ως Σύλλογος Εκπαιδευτικών Πρωτοβάθμιας Εκπαίδευσης Ικαρίας – Φούρνων λέμε όχι στη διάλυση του Δημόσιου Νηπιαγωγείου μέσα από τη διαρκή υποβάθμιση ή με το πέρασμά του στους Δήμους!**

**Διεκδικούμε:**

* **Καθολική, δημόσια και δωρεάν φοίτηση όλων των παιδιών προσχολικής ηλικίας, από τη μικρή βρεφική έως και τη νηπιακή ηλικία**. Δίχρονη Υποχρεωτική Προσχολική Αγωγή, όλα τα νήπια και προνήπια στο δημόσιο Νηπιαγωγείο, Ολοήμερο για όλα τα παιδιά. Όλα τα παιδιά κάτω των 4 ετών να μπορούν να εγγράφονται στους παιδικούς σταθμούς χωρίς τροφεία και κουπόνια και με μόνιμο προσωπικό. Να δοθεί άδεια ανατροφής στις αναπληρώτριες/τες και σε όλες τις εργαζόμενες στον ιδιωτικό τομέα, ώστε τα βρέφη ως ενός έτους να μένουν με τη μητέρα τους.
* **Να προσληφθεί μόνιμο προσωπικό** σε παιδαγωγούς και βοηθητικό προσωπικό, τόσους όσοι χρειάζονται για να καλυφθούν οι ανάγκες.
* **Στελέχωση των Νηπιαγωγείων με προσωπικό ειδικής αγωγής,**τμήματα ένταξης, παράλληλη στήριξη, πρώιμη διάγνωση και παρέμβαση που θα στηρίζει τα παιδιά με ειδικές μαθησιακές ανάγκες.
* **Να παρθούν όλα τα αναγκαία μέτρα,**όπως είναι οι σύγχρονες κτιριακές υποδομές, συνθήκες υγιεινής, ασφάλειας και διατροφής των παιδιών, με ευθύνη του κράτους και με πρόσληψη του αναγκαίου προσωπικού (μάγειροι, τραπεζοκόμοι κ.τ.λ).
* **Κατάργηση κάθε επιχειρηματικής δραστηριότητας στο χώρο της Παιδείας.** Η Προσχολική Αγωγή δεν είναι εμπόρευμα για να δίνεται με κουπόνια και voucher. Είναι ανάγκη και πρέπει να δίνεται δημόσια και δωρεάν σε όλους!
* **Ενιαίο, παιδαγωγικά αναβαθμισμένο πρόγραμμα αγωγής,** που να ανταποκρίνεται στις σύγχρονες αναπτυξιακές ανάγκες της κάθε ηλικίας, με ευθύνη του κράτους και χωρίς καμία εμπλοκή Δήμων, ΜΚΟ και επιχειρήσεων.

Παλεύουμε μαζί με όλους τους εργαζόμενους ενάντια στην πολιτική που υπονομεύει τα μορφωτικά και εργασιακά δικαιώματα, φορτώνει το κόστος στους γονείς, ανοίγει δρόμο για την ακόμα μεγαλύτερη εμπορευματοποίηση της Προσχολικής Αγωγής.

**Την Πέμπτη 14 Δεκέμβρη απεργούμε και συμμετέχουμε στην απεργιακή κινητοποίηση στις 12:00 στην πλατεία Ευδήλου.**

**ΣΥΛΛΟΓΟΣ ΕΚΠΑΙΔΕΥΤΙΚΩΝ ΠΡΩΤΟΒΑΘΜΙΑΣ ΕΚΠΑΙΔΕΥΣΗΣ ΙΚΑΡΙΑΣ - ΦΟΥΡΝΩΝ**